બીએ કર્યું, એમએ કર્યું અને બીએડ પણ કર્યું. અને છતાં ધંધાના વાયદાની જેમ જ નાનીસૂની નોકરી પણ એને હાથતાળી આપતી રહી હતી. ધંધાનું સપનું તો એ ક્‍યારનુંય ભૂલી ગયો હતો. એને બદલે, હવે તો ક્‍યાંક ઑફિસમાં નાની એવી નોકરી મળી જાય એના માટે એ ફંફં મારતો હતો. આટલી શૈક્ષણિક લાયકાતો છતાં કોઈ હાઈસ્‍કૂલમાં નોકરી મેળવવી કેટલી અઘરી હતી એનો કડવો અનુભવ ડગલે ને પગલે એને થતો રહેતો હતો. ખરચા-પાણી કાઢવા માટે એણે નાનાં-નાનાં ટયુશનો ચાલુ કર્યાં હતાં, પણ એનાંથી એનું દળદર ફીટે એવું એને લાગતું ન હતું.